ธปท.เผยเศรษฐกิจไตรมาสแรกโต 3.2% ใกล้เคียงที่คาดไว้
ธปท.เผยเศรษฐกิจไตรมาสแรกปีนี้โต 3.2%ใกล้เคียงกับที่ประเมินไว้ ชี้ภาพรวมเศรษฐกิจโตจากภาคการท่องเที่ยวและการใช้จ่ายภาครัฐ
16 พ.ค. 2559

ธปท.เผยเศรษฐกิจไตรมาสแรกปีนี้โต 3.2%ใกล้เคียงกับที่ประเมินไว้ ชี้ภาพรวมเศรษฐกิจโตจากภาคการท่องเที่ยวและการใช้จ่ายภาครัฐ
น.ส.พรเพ็ญ สดศรีชัย ผู้อำนวยการ สำนักเศรษฐกิจมหภาค ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ตัวเลขเศรษฐกิจไตรมาสที่ 1 ปี 2559 ที่ขยายตัว 3.2% เทียบกับระยะเดียวกันปีก่อน ที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) แถลงในวันนี้นั้น ในภาพรวมใกล้เคียงกับที่ ธปท. ประเมินไว้ โดยมีแรงขับเคลื่อนจากภาคบริการ โดยเฉพาะด้านการท่องเที่ยวที่ขยายตัวสูง รวมทั้งการใช้จ่ายภาครัฐที่ขยายตัวต่อเนื่อง ปีนี้ทั้งปีธปท.ยังคาดอัตราการเติบโตทางเศรษฐกิจ (จีดีพี)ที่ 3.1%
"อย่างไรก็ตาม ในระยะต่อไป ยังคงต้องติดตามพัฒนาการความเสี่ยงด้านต่างๆ จากทั้งในและนอกประเทศ โดยเฉพาะภาคส่งออกที่ยังอ่อนแอ และมีความเสี่ยงต่อการฟื้นตัวของเศรษฐกิจโลก ในขณะที่การใช้จ่ายในประเทศของภาคเอกชนยังอยู่ในระดับต่ำ"น.ส.พรเพ็ญกล่าว
ทั้งนี้ สศช. ระบุว่าจีดีพีในไตรมาสแรกปีนี้ขยายตัวที่ 3.2% สูงขึ้นกว่าระยะเดียวกันปีก่อนที่ขยายตัวที่ 3% และปรับกรอบคาดการณ์จีดีพีปีนี้ทั้งปีเพิ่ม จากครั้งก่อนที่ 2.8 - 3.8% เพิ่มเป็น 3 - 3.5%